У выніку даследавання стала вядома, што курган быў насыпаны на мяжы Х—ХІ стагоддзяў. У ім знойдзены рытуальны гаршчок, у які клалася куцця нябожчыку. Звычайна пахавальны посуд у дрыгавічоў ставіўся ў ногі памерламу. Гэты ж знаходзіўся каля галавы. Таксама былі знойдзены бронзавыя пярсцёнкі. Яны, са слоў навукоўца, маглі належаць мужчыне, які, відаць, і быў пахаваны ў кургане. Але ж самым загадкавым для Алега Іова стала тое, у які бок быў пакладзены нябожчык. Так, у многіх старажытных плямён і народаў, як і ў дрыгавічоў, памерлага клалі галавой на захад, туды, дзе “паміраў” дзень. Нябожчык з прускага кургана быў пакладзены галавой на паўднёвы ўсход. Гэта ледзь не адзінкавы з зафіксаваных археолагамі выпадкаў з даследаваных дрыгавіцкіх курганоў.